|  |
| --- |
| **Všetci záujemcovia** |

|  |  |  |  |
| --- | --- | --- | --- |
| Váš list číslo / zo dňa: | Naše číslo:NCZI- | Vybavuje / linka:Ing. Janka Kavčiakovájanka.kavciakova@nczisk.skktel.: 02/57 269 741 | Bratislava24.2.2020 |

**Vec: Žiadosť o nápravu proti podmienkam uvedeným v iných dokumentoch potrebných na vypracovanie ponuky poskytnutých verejným obstarávateľom - stanovisko**

Verejný obstarávateľ obdržal prostredníctvom elektronického komunikačného systému josephine dňa 19.2.2020 žiadosť o nápravu proti reverznej verejnej súťaži na predmet zákazky „Dodávka komunikačného modulu elab gateway v podmienkach rezortu zdravotníctva“, vyhlásenej v Úradnom vestníku Európskej únie č. S017 dňa 24.01.2020 pod č. 2020/S 017-037031 a vo Vestníku verejného obstarávania č. 18/2020 dňa 27.01.2020 pod zn. 4150 - MSS (ďalej len „verejná súťaž“).

Žiadosť o nápravu bola uplatnená proti podmienkam uvedeným v iných dokumentoch potrebných na vypracovanie ponuky poskytnutých verejným obstarávateľom, podľa § 164 ods. 1 písm. b) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“).

Odôvodnenie verejného obstarávateľa voči žiadosti o nápravu:

Verejný obstarávateľ posúdil náležitosti predloženej žiadosti o nápravu podľa § 164 ods. 2 ZVO, pričom konštatuje, že žiadosť o nápravu bola predložená v súlade s ustanoveniami § 164 zákona.

Žiadosť o nápravu smerovala proti podmienkam uvedeným v iných dokumentoch potrebných na vypracovanie ponuky poskytnutých verejným obstarávateľom smeruje konkrétne proti podmienkam účasti uvedeným v *časti A.3. Podmienky účasti, bod 3. Technická spôsobilosť alebo odborná spôsobilosť* súťažných podkladov tejto verejnej súťaže, ktoré sa týkajú:

1. Podmienok účasti podľa § 34 ods. 1 písm. a) zákona o verejnom obstarávaní, konkrétne minimálnych parametrov kladených na preukázanie realizácie služby/referencie uvedenej v bode 3.1, písm. c) (minimálne parametre referencie zamerané na pacientov);

2. Podmienok účasti podľa § 34 ods. 1 písm. f) zákona o verejnom obstarávaní, a to kontrolu technickej spôsobilosti uchádzača poskytujúceho služby vykonanou verejným obstarávateľom.

**Žiadosť o nápravu smeruje najmä voči nasledujúcim skutočnostiam:**

**1. V časti A.3. Podmienky účasti, bod 3. Technická spôsobilosť alebo odborná spôsobilosť, podbod 3.1**súťažných podkladov tejto verejnej súťaže verejný obstarávateľ určil podmienku účasti podľa § 34 ods. 1 písm. a) zákona o verejnom obstarávaní, a to na predloženie zoznamu poskytnutých služieb/referencií za predchádzajúcich päť rokov od vyhlásenia verejného obstarávania s uvedením cien, lehôt dodania a odberateľov, pričom určil minimálnu požadovanú úroveň štandardov nasledovne, cit.:

*„Splnenie určenej podmienky účasti podľa § 34 ods. 1 písm. a) zákona uchádzač preukáže predložením zoznamu referencií - zoznamu poskytnutých služieb rovnakého alebo obdobného charakteru ako je predmet zákazky (obdobným predmetom zákazky sa rozumie vytvorenie informačného systému/modulu, t.j. analýza, návrh riešenia, návrh architektúry, vývoj a testovanie, nasadenie informačného systému do rutinnej prevádzky alebo rozšírenie informačného systému/modulu) za predchádzajúcich päť rokov od vyhlásenia verejného obstarávania s uvedením cien, lehôt dodania a odberateľov, v kumulatívnej hodnote min. 4 000 000,- EUR bez DPH. Táto podmienka účasti môže byť preukázaná jedným alebo viacerými plneniami/zmluvami alebo ich kombináciou, pričom uchádzač týmto zoznamom preukáže splnenie nasledujúcich podmienok účasti:*

*...*

*c) Minimálne jedna referencia, ktorej predmetom sú/boli služby vytvorenia informačného systému/modulu, pričom dodané služby zabezpečujú komunikáciu na báze IHE profilov v roliach „Document Repository“ podľa profilu XDS.b“ a vytvorený informačný systém spĺňa minimálne tieto parametre:*

*-* ***pokrýva minimálne 2 milióny pacientov*** *pri spracovaní minimálne 30 miliónov dokumentov/ročne s minimálne 150 miliónmi transakcií s dokumentmi/ročne.“*

*Vyššie citovaná čiastková podmienka účasti uvedená v písm. c) na preukázanie referencie/vytvorenia informačného systému (ďalej aj ako „IS“), ktorý pokrýva minimálne 2 milióny pacientov, sa nám javí* ***neprimeraná****,* ***neodôvodniteľná*** *a* ***výrazne obmedzujúca čestnú hospodársku súťaž****. Týmto minimálnym parametrom referencie s pokrytím minimálne 2 miliónov pacientov zužuje okruh možných referencií – len na zdravotnícke informačné systémy. Pričom treba si uvedomiť, že spôsob realizácie a predmet poskytovaných služieb pri vytvorení IS sa nijakým spôsobom nelíši od toho, či ide o vytvorenie IS s pokrytím 2 miliónov klientov alebo pacientov.*

**Návrh žiadateľa na vybavenie žiadosti o nápravu**

Žiadateľ požaduje, aby verejný obstarávateľ bezodkladne po doručení a posúdení tejto žiadosti o nápravu takto:

**1. upravil podmienku účasti podľa § 34 ods. 1 písm. a) zákona o verejnom obstarávaní**, konkrétne čiastkovú podmienku účasti uvedenú v bode 3.1, písm. c) nasledovne:

*„Minimálne jedna referencia, ktorej predmetom sú/boli služby vytvorenia informačného systému/modulu, pričom dodané služby zabezpečujú komunikáciu na báze IHE profilov v roliach „Document Repository“ podľa profilu XDS.b“ a vytvorený informačný systém spĺňa minimálne tieto parametre:*

*-* ***pokrýva minimálne 2 milióny klientov*** *pri spracovaní minimálne 30 miliónov dokumentov/ročne s minimálne 150 miliónmi transakcií s dokumentmi/ročne.“*

V časti 1. žiadosti o nápravu verejný obstarávateľ vyhovuje žiadateľovi

Verejný obstarávateľ upravuje text súťažných podkladov v časti A3 podmienky účasti podľa § 34 ods. 1 písm. a) zákona o verejnom obstarávaní, konkrétne čiastkovú podmienku účasti uvedenú v bode 3.1, písm. c) nasledovne:

*„Minimálne jedna referencia, ktorej predmetom sú/boli služby vytvorenia informačného systému/modulu, pričom dodané služby zabezpečujú komunikáciu na báze IHE profilov v roliach „Document Repository“ podľa profilu XDS.b“ a vytvorený informačný systém spĺňa minimálne tieto parametre:*

*- pokrýva minimálne 2 milióny* ***pacientov alebo klientov*** *pri spracovaní minimálne 30 miliónov dokumentov/ročne s minimálne 150 miliónmi transakcií s dokumentmi/ročne.“*

2**. V časti A.3. Podmienky účasti, bod 3. Technická spôsobilosť alebo odborná spôsobilosť, podbod 3.4**súťažných podkladov tejto verejnej súťaže verejný obstarávateľ určil podmienku účasti podľa § 34 ods. 1 písm. f) zákona o verejnom obstarávaní, a to kontrolu technickej spôsobilosti uchádzača poskytujúceho služby vykonanou verejným obstarávateľom, pričom určil minimálnu požadovanú úroveň štandardov nasledovne, cit.:

*„Verejný obstarávateľ za účelom preukázania splnenia tejto podmienky účasti, t.j. kontroly technickej spôsobilosti uchádzača požaduje, aby uchádzač do 10 dní odo dňa výzvy verejného obstarávateľa doručenej mu prostredníctvom komunikačného elektronického nástroja systému JOSEPHINE, predviedol funkčnosť v minulosti realizovanej zákazky rovnakej alebo obdobnej (v rozsahu podľa referencii predložených podľa bodu 3.1, písm. a), b) a c) tejto časti súťažných podkladov),* ***pre časti požadované v rámci opisu predmetu zákazky spolu s uvedenými požadovanými funkcionalitami v kapitole III. Opisu predmetu zákazky - v časti B – Funkčné požiadavky na služby elab gw P4.***

*Pre vylúčenie pochybností predvedením funkčnosti sa myslí preukázanie skúsenosti demo ukážkou referenčného riešenia dostupným spôsobom. Odkaz na vyššie uvedené časti Opisu predmetu zákazky slúži len na upresnenie predvedenia predmetnej referencie podľa bodu 3.1. pís. a) až c) tejto časti súťažných podkladov.*

*Kontrola technickej spôsobilosti uchádzača, t.j. funkčného riešenia referencie predloženej podľa bodu 3.1, písm. a) až c) tejto časti súťažných podkladov, predstavuje kontrolu poskytnutého funkčného riešenia s rovnakou alebo obdobnou funkcionalitou ako požaduje verejný obstarávateľ v časti B.1 Opis predmetu zákazky týchto súťažných podkladov.“*

Vyššie uvedenou podmienkou účasti smerujúcou k preskúmaniu technickej alebo odbornej spôsobilosti uchádzačov podľa § 34 ods. 1 písm. f) zákona o verejnom obstarávaní verejný obstarávateľ požaduje, aby uchádzač na výzvu predviedol demo verziu referencií, ktorými preukázal splnenie podmienok účasti podľa § 34 ods. 1 písm. a) zákona o verejnom obstarávaní. Demo verzia týchto referencií však musí spĺňať funkcionality požadované v rámci časti B.1. Opis predmetu zákazky, v kapitole III., P4. Funkčné požiadavky na služby elab gw súťažných podkladov predmetnej verejnej súťaže. Verejný obstarávateľ teda v rámci referencií, ktoré môžu byť zamerané na vytvorenie úplne odlišného informačného systému, ktorý nemá nič spoločné s funkcionalitou elab gateway, požaduje preukázanie splnenia funkčných požiadaviek na služby elab gw., t.j. na referenčných projektoch/IS, ktoré spĺňajú minimálne parametre/požiadavky uvedené v bode 3., podbod 3.1. písm. a) až c), požaduje predviesť funkcionality požadované v rámci opisu predmetu zákazky.

Verejný obstarávateľ môže určiť len tie podmienky účasti smerujúce k preskúmaniu technickej alebo odbornej spôsobilosti uchádzačov podľa § 34 zákona o verejnom obstarávaní, pričom pri stanovení úrovne náročnosti týchto podmienok účasti musí postupovať v zmysle § 38 ods. 5 zákona o verejnom obstarávaní, t.j. **musí ich určiť primerane a musia súvisieť s predmetom zákazky**, a tiež **dodržať všetky princípy verejného obstarávania** upravené v § 10 ods. 2 zákona o verejnom obstarávaní. Verejný obstarávateľ minimálnou úrovňou štandardov podmienky účasti podľa § 34 ods. 1 písm. f) zákona o verejnom obstarávaní v tejto verejnej súťaži, zakotvuje povinnú prezentáciu na výzvu a funkcionalitu referenčných projektov, ktoré sa striktne viažu len na opis predmetu zákazky, čo je **nedôvodné**, **zjavne neprimerané** a zároveň **diskriminačné**. Funkcionalita jednotlivých IS sa viaže na požadované referencie v rámci preukázania splnenia podmienky účasti podľa § 34 ods. 1 písm. a) zákona o verejnom obstarávaní, v rámci bodu 3., podbodu 3.1., časti A.3. Podmienky účasti súťažných podkladov predmetnej verejnej súťaže. Treba si však uvedomiť, že výsledkom plnenia Zmluvy o dielo môže byť vytvorenie diela, ktoré nemusí byť totožné s referenciou/referenčným IS, ktoré bolo použité na preukázanie splnenia podmienok účasti podľa § 34 ods. 1 písm. a) zákona o verejnom obstarávaní.

 **Návrh žiadateľa na vybavenie žiadosti o nápravu:**

Vzhľadom na vyššie uvedené žiadame, aby verejný obstarávateľ bezodkladne po doručení a posúdení tejto žiadosti o nápravu:

 **odstránil podmienku účasti podľa § 34 ods. 1 písm. f) zákona o verejnom obstarávaní** v rozsahu podľa bodu 3., podbod 3.4., *časti A.3. Podmienky účasti* súťažných podkladov súťažných podkladov verejnej súťaže;

V časti 2. žiadosti o nápravu verejný obstarávateľ vyhovuje žiadateľovi čiastočne a to tým, že:

- naďalej požaduje preukázanie splnenie podmienky účasti podľa bodu 3.4. súťažných podkladov v súlade s § 34 ods. 1 písm. f),

- upravuje minimálnu požadovanú úroveň štandardov takto:

*Verejný obstarávateľ za účelom preukázania splnenia tejto podmienky účasti, t.j. kontroly technickej spôsobilosti uchádzača požaduje, aby uchádzač do 10 dní odo dňa výzvy verejného obstarávateľa doručenej mu v rámci komunikačného elektronického nástroja systému JOSEPHINE, predviedol funkčnosť v minulosti realizovanej zákazky obdobnej (podľa referencii predložených podľa bodu 3.1, písm. a), b) a c) tejto časti súťažných podkladov v rozsahu nasledovne:*

1. prezentácia / ukážka funkčného riešenia , ktorej predmetom sú/boli dodanie IS / IS modulu **poskytujúci zber a spracovanie informácií cez** **Interaktívne formuláre a webové služby riadené metadátami** Verejný obstarávateľ bude požadovať predvedenie konkrétnej ukážky v konkrétnej aplikácii/riešení podľa predložených referencií.
2. prezentácia / ukážka funkčného riešenia, ktorej predmetom sú / boli dodanie IS / IS modulu, ktorý riešil **viaceré** integrácie na IS. Súčasťou musí byť **integrácia na min. tri informačné systémy verejnej správy.** Verejný obstarávateľ bude požadovať predvedenie spôsob a  technickej realizácie volaní služieb verejnej správy podľa predložených referencií.
3. Prezentácia / ukážka riešenia, ktorej predmetom sú / boli dodanie IS / IS modulu, so spracovaní minimálne 30 miliónov dokumentov/ročne s minimálne 150 miliónmi transakcií, pričom dodané **služby zabezpečujú komunikáciu na báze IHE profilov v roliach „Document repository“ podľa profilu XDS.b“**. Verejný obstarávateľ bude požadovať predvedenie a konkrétnu ukážku komunikácie na báze IHE podľa predložených referencií.

*Pre vylúčenie pochybností predvedením funkčnosti sa myslí preukázanie skúsenosti prezentáciou/ukážkou referenčného riešenia dostupným spôsobom / napr. demo ukážkou, technickou dokumentáciou, ich kombináciou, resp. akoukoľvek inou formou názornej prezentácie, resp. predvedenia/.*

*Kontrola technickej spôsobilosti uchádzača, t.j. funkčného riešenia referencie predloženej podľa bodu 3.1, písm. a) až c) tejto časti súťažných podkladov, predstavuje kontrolu funkčného riešenia s obdobnou funkcionalitou ako požaduje verejný obstarávateľ v časti B.1 Opis predmetu zákazky týchto súťažných podkladov.*

*Odôvodnenie primeranosti:*

*S prihliadnutím na tú skutočnosť, že predmet zákazky je budúce poskytovanie služby predmetu zákazky je špecifické a technicky/technologicky náročné si chce verejný obstarávateľ overiť technickú spôsobilosť uchádzača.*

Verejný obstarávateľ zotrváva na svojej požiadavke preukázania splnenia podmienok účasti podľa bodu **3.4**. súťažných podkladov v súlade s  **§ 34 ods. 1 písm. f)** zákona o verejnom obstarávaní - kontrolou technickej spôsobilosti uchádzača poskytujúceho služby vykonanou verejným obstarávateľom, nakoľko táto požiadavka je legitímna, v žiadnom prípade nie je diskriminačná resp. inak obmedzujúca voči uchádzačom. O legálnosti a nediskriminačnom konaní verejného obstarávateľa pri vyžadovaní preukázania splnenia podmienky účasti podľa § 34 ods. 1 písm. f) v nadväznosti na § 34 ods. 1 písm. a) ZVO exitujú aj súhlasné stanoviská UVO.

Ak uchádzač deklaruje splnenie podmienky účasti predložením dôkazu o realizácii zákazky rovnakej resp. obdobnej ako je predmet zákazky podľa § 34 ods. 1 písm. a) ZVO neexistuje žiadne obmedzenie, diskriminácia alebo nerovné postavenie uchádzačov pri preukazovaní splnenia podmienky účasti podľa § 34 ods. 1 písm. f) ZVO.

Verejný obstarávateľ v bode 3.1 časti A.3 Splnenie podmienok účasti uchádzačov súťažných podkladov stanovil minimálnu požadovanú úroveň štandardov týkajúcu sa predloženia zoznamu poskytnutých služieb za predchádzajúcich päť rokov od vyhlásenia verejného obstarávania s uvedením cien, lehôt dodania a odberateľov. V bode 3.4. vyššie uvedenej časti súťažných podkladov verejný obstarávateľ stanovil minimálnu požadovanú úroveň štandardov tykajúcu sa kontroly technickej spôsobilosti uchádzača, a to predvedením funkčnosti v minulosti realizovanej zákazky obdobnej (podľa referencií predložených podľa bodu 3.1. písm. a), b) a c) tejto časti súťažných podkladov),

Verejný obstarávateľ minimálnou úrovňou štandardov podmienky účasti podľa § 34 ods. 1 písm. f) zákona o verejnom obstarávaní v tejto verejnej súťaži, zakotvuje povinnú prezentáciu na výzvu na preukázanie funkcionality referenčných projektov, ktorými uchádzač preukázal splnenie podmienok účasti podľa § 34 ods. 1 písm. a) a súčasne upresňuje rozsah demo ukážky resp. inej vhodnej formy preukázania požadovaných funkcionalít.

Verejný obstarávateľ uvádza ako príklad použitie demo ukážky alebo obdobný spôsob alebo napr. využitie inštitútu NDA, ktorá môže byť relevantná práve pre určité prípady, pričom NDA bude predstavovať vzťah medzi verejným obstarávateľom a uchádzačom, ktorej návrh môže uchádzač vložiť do svojej ponuky a odôvodniť potrebu jej uzavretia v súvislosti s následným predvedením funkčnosti svojho riešenia.

Pre úplnosť verejný obstarávateľ ozrejmuje, že v záujme dodržania princípu rovnakého zaobchádzania a princípu nediskriminácie hospodárskych subjektov, budú uchádzači, ktorí sa umiestnia na prvom až treťom mieste v poradí, vyzvaní v rovnakom čase na predvedenie funkčnosti svojho riešenia. V zmysle bodu 3.4 vyššie uvedenej časti súťažných podkladov verejný obstarávateľ transparentne stanovil, že výzva na predvedenie funkčnosti svojho riešenia bude uchádzačovi odoslaná prostredníctvom elektronického komunikačného nástroja systému Josephine.

Stanovením predmetnej podmienky účasti v bode 3.4 časti A.3 Splnenie podmienok účasti uchádzačov súťažných podkladov, verejný obstarávateľ má snahu overiť technickú spôsobilosť uchádzača, t.j. či daný uchádzač preukázaním, resp. predvedením svojej technickej zdatnosti je technicky spôsobilý na realizáciu predmetu zákazky predmetnej verejnej súťaže. Uchádzač s cieľom splniť predmetnú podmienku účasti má predviesť funkčnosť svojho riešenia tak, aby komisia vedela objektívne vyhodnotiť splnenie tejto podmienky účasti a teda, že uchádzač je technicky spôsobilý realizovať zákazku o ktorú sa uchádza predložením svojej ponuky.

Je v kompetencii verejného obstarávateľa stanoviť podmienky účasti s ich minimálnou úrovňou, pričom stanovené podmienky účasti považuje za primerané berúc do úvahy aj zložitosť zákazky, resp. jej osobitný účel ako aj celospoločenský dosah súvisiaci so zabezpečením kvality poskytovanej služby. Verejný obstarávateľ nestanovil podmienky súťaže tak aby vytvárali uchádzačom neprimerané náklady a obmedzovali ich tak v účasti tejto súťaže.

Verejný obstarávateľ určil len tie podmienky účasti smerujúce k preskúmaniu technickej alebo odbornej spôsobilosti uchádzačov podľa § 34 zákona o verejnom obstarávaní, pričom pri stanovení úrovne náročnosti týchto podmienok účasti postupuje v zmysle § 38 ods. 5 zákona o verejnom obstarávaní, t.j. **musí podmienky účasti sú určené primerane a súvisia s predmetom zákazky**, a tiež **sú dodržané všetky princípy verejného obstarávania** upravené v § 10 ods. 2 zákona o verejnom obstarávaní.

V rámci domény elab bola identifikovaná kľúčová oblasť laboratórnej diagnostiky, kde implementácia ďalších elektronických služieb a nových procesov s ohľadom na medzinárodné štandardy, môže v spolupráci s poskytovateľmi zdravotnej starostlivosti a zdravotnými poisťovňami zlepšiť integráciu technických riešení, tok a výmenu dát v procese prevencie, diagnostiky a liečby pacientov najmä s ohľadom na ich bezpečnosť a efektívne vynakladanie ľudských aj finančných zdrojov.

Európska únia sa v rámci podpory interoperability a integrácie národných zdravotníckych systémov rozhodla integrovať prostredníctvom štandardu HL7 a to najmä zavádzaním správnej implementácie štandardu IHE (Intergrating the Healthcare Enterprise). Metodológia IHE je medzinárodne chápaná ako najvhodnejšia najmä svojim spôsobom riešenia regionálneho aj národného eHealth systému a súvisiacich integrácií zdravotníckych IT systémov a ich interoperability nie len v rámci systémov jednej krajiny ale aj na medzinárodnej úrovni. IHE. Je možné objektívne usúdiť, že vyššie uvedené znamená, že sa nejedná o bežné služby.

Vzhľadom na obsah namietaných skutočností, ktoré by mohli mať vplyv na vypracovanie ponuky, **primerane predlžujeme lehotu na predkladanie ponúk** a to **do 09.03.2020**, aby bola zabezpečená čestná hospodárska súťaž medzi kvalifikovanými uchádzačmi.

Podľa § 165 ods.3 písm. a) zákona verejný obstarávateľ doručí do siedmich dní od doručenia úplnej žiadosti o nápravu doručenej v lehote podľa § 164 ods. 5 alebo ods. 6 žiadateľovi a všetkým známym záujemcom písomné oznámenie vybavení žiadosti o nápravu s odôvodnením.